Verfilming van pornografie dalk tydelik gestaak | Netwerk24
17 April 2017 16:17
Die handelsliggaam van die Amerikaanse pornografiebedryf het gevra dat filmproduksie tydelik gestaak word in die lig van vrese dat ’n akteur MIV/vigs opgedoen het.
Die Free Speech Coalition (FSC) het ’n waarskuwing uitgereik om die verspreiding van die virus te voorkom nadat ’n akteur wat op ’n databasis verskyn wat gebruik word om die gesondheid van akteurs te beskerm, ’n MIV-toets ondergaan het, berig The Independent.
’n Verklaring op die organisasie se webtuiste lui dat ’n voorkomende staking in produksie versoek word in die lig van die feit dat ’n akteur op dié databasis moontlik positief getoets het vir MIV/vigs.
“Ons vra dat die vervaardigers verfilming staak totdat ons al die feite kan bevestig. Ons sal ook proaktief enigiemand nader wat kontak gehad het met die akteur sedert sy laaste skoon toets.”
Die verklaring verseker ook werkers in die bedryf dat die staking in produksie nie beteken dat die virus versprei het nie.
Die pornografie-regtegroep The Adult Performer Advocacy Committee steun die staking in produksie.
“Ons sal in die volgende paar dae ’n verklaring uitreik oor of produksie vir ’n week of moontlik langer gestaak word.”